b'\n_START_ARTICLE_\nPakend\n_START_SECTION_\nAjalugu\n_START_PARAGRAPH_\nIidsete pakendite uurimine moodustab olulise osa arheoloogiast. Esimesed pakendid valmistati lihtsatest k\xc3\xa4ttesaadavatest materjalidest: k\xc3\xb5rkjatest korvid, nahast ja kangast kotid, puust kastid, keraamilised vaasid, puidust t\xc3\xbcnnid jne. Uute materjalide areng t\xc3\xb5i kaasa ka uute materjalide kasutamise pakendite valmistamisel: n\xc3\xa4iteks klaasist ja pronksist anumad._NEWLINE_Esimene m\xc3\xa4rge paberi kasutamisest pakendimaterjalina p\xc3\xa4rineb aastast 1035, kui \xc3\xbcks P\xc3\xa4rsia seikleja m\xc3\xa4rkis Kairo turgu k\xc3\xbclastades, et juurviljad, \xc3\xbcrdid ja rauast esemed pakiti kliendi jaoks paberisse._NEWLINE_19. sajandi alguses hakati valmistama rauast ja kaetud terasest kanne. Pappkarbid ja vineerist kastid v\xc3\xb5eti kasutusele 19. sajandi l\xc3\xb5pul. 20. sajandil toimunud pakendite areng suurendas tootmisefektiivsust ning parandas toiduainete kaitstust, nt bakeliidist pudelikorgid, l\xc3\xa4bipaistvast tsellofaanist pakkematerjalid. Pakendite omaduste ja funktsioonide parandamiseks hakati kasutama lisamaterjale, n\xc3\xa4iteks alumiiniumi ja eri t\xc3\xbc\xc3\xbcpi plaste. Tehasesisene \xc3\xbcmbert\xc3\xb6\xc3\xb6tus on olnud juba pikka aega pakkematerjalide tootmise juurde kuuluv protsess. Juba aastaid on olnud tulemuslik alumiiniumi ja paberi baasil valmistatud toodete \xc3\xbcmbert\xc3\xb6\xc3\xb6tamine l\xc3\xb5pptarbija poolt. Alates 1980. aastatest on selline tegevusviis kinnistunud t\xc3\xa4nu arenenud pr\xc3\xbcgiveole, tarbijate teavitamisele ja seadusandlikule survele._NEWLINE_Enamik t\xc3\xa4htsamatest uuendustest pakendamises kujunesid v\xc3\xa4lja militaart\xc3\xb6\xc3\xb6stuses, kuna osa militaarkaupade pakenditest on valmistatud samadel p\xc3\xb5him\xc3\xb5tetel mis tavakaubanduse pakendid. Teisalt leidub militaart\xc3\xb6\xc3\xb6stuses kaupu, mida on vaja pakendada rangete spetsiifiliste n\xc3\xb5uete j\xc3\xa4rgi.\n_START_SECTION_\nPakendi loomise protsess\n_START_PARAGRAPH_\nPakendite disain ja konstrueerimine on \xc3\xbcks osa pakendatava toote loomise protsessist. \xc3\x9cldjoontes on pakendi loomine eraldi protsess, kuid on tihedalt seotud pakendatava toote loomisega. Disainiprotsess saab alguse pakendile esitatavate n\xc3\xb5uete kindlaksm\xc3\xa4\xc3\xa4ramisega: pakendi m\xc3\xb5\xc3\xb5tmed ja kuju, turunduslik v\xc3\xa4limus, toote s\xc3\xa4ilivusaeg, kvaliteedi tagamise kindlus, logistilised parameetrid, seadustes s\xc3\xa4testatud n\xc3\xb5uded, keskkonnaalased aspektid jne. Kehtestatud peavad olema konkreetse pakendi kriteeriumid, tootmise viis, valmistamise aeg, eesm\xc3\xa4rgid, kasutatavad vahendid ja kulude ulatus._NEWLINE_Pakendi loomise protsessi kuuluvad protot\xc3\xbc\xc3\xbcpide loomine, disaini loomine arvutiprogrammide abil, automatiseeritud tootmine ja automaatne andmet\xc3\xb6\xc3\xb6tlus._NEWLINE_Teatud t\xc3\xbc\xc3\xbcpi toodete pakenditele on kehtestatud seadustega erin\xc3\xb5uded. N\xc3\xa4iteks toiduainete pakendamisel peavad toksikoloogid (vt toksilisus) ja toiduteadlased veenduma, et toiduga kokkupuutuv materjal vastab kehtestatud n\xc3\xb5uetele. Insenerid peavad kindlustama, et pakend hoiab toodet v\xc3\xa4rskena selle s\xc3\xa4ilivusaja l\xc3\xb5puni. Pakendite loomise protsess on suunatud tarbija heaolule.'